b'\n_START_ARTICLE_\nNuerit\n_START_PARAGRAPH_\nNuerit ovat It\xc3\xa4-Afrikassa el\xc3\xa4v\xc3\xa4 nilootteihin kuuluva kansa. Nuerit ovat yksi Etel\xc3\xa4-Sudanin suurimmista etnisist\xc3\xa4 ryhmist\xc3\xa4. Osa nuereista el\xc3\xa4\xc3\xa4 Etiopian puolella. Nuerien lukum\xc3\xa4\xc3\xa4r\xc3\xa4ksi on arvioitu vajaa miljoona, joista vuoden 1995 v\xc3\xa4est\xc3\xb6nlaskennan mukaan noin 65\xc2\xa0000 asui Etiopiassa. Nuerit puhuvat niloottisiin kieliin kuuluvaa nuerin kielt\xc3\xa4._NEWLINE_Nuerien perinteinen elinkeino on paimentolaisuus, ja viel\xc3\xa4 1930-luvulla he eliv\xc3\xa4t omavaraisina rahatalouden ulkopuolella harjoittaen karjanhoidon lis\xc3\xa4ksi omavaraisviljely\xc3\xa4 ja vaihtokauppaa.'